De Fluss het im Altertum im Oberlauf Danuvius ghaisse - Danubius isch nu e Schriibvariante. Im Underlauf isch er Istros oder Hister gnennt wore. Wäred de letzt Name sprochlich nöd klar isch, cha de erst Name vo indogerm. *deH2nu- »Fluss« abglaitet werde. De Name lutet i de Boor Tune oder Toene odr Donnä und uf Bairisch Doane. Di hochtütschi form isch Donau. Di luutlich Entwicklig vo de moderne tütsche Forme isch aber linguistisch nöd ganz klar. Uf Altalemannisch haisst de Fluss Tuonouva. De ungarisch Name Duna und de slavische Name Dunav / Дунав sind entleent vom Gotische Name Δούναβις (= *Donaws) [1], degege isch d Bildig vo Rumänisch Dunăre unklar. Nochem Fluss isch de Flussgott Danuvius binamst.